《舟过武昌县遥望西山樊口松桧参天林壑隐秀以不得游览为憾》
清代·黎恂

不羡钓台鱼，不羡西门柳。但愿青鞋布袜一枝藤，踏遍寒溪西山与樊口。

樊口佳绝临江天，松竹蔚茂鸣风泉。漫翁家处石臼在，东坡先生留五年。

名贤流寓亦偶尔，至今草木犹清妍。我来二月风涛壮，叶叶蒲帆破春浪。

如此山川不少留，惊闻猿鹤空惆怅。万松岭，九曲亭，意想幽景无人行。

何时飞步蹑云峤，一听黄州鼓角声。

作者简介：（1785—1863）清贵州遵义人，字雪楼，晚号拙叟。嘉庆十九年进士，知浙江桐乡县。咸丰间官云南东川府巧家厅同知。淡于荣利，好学不倦。尤长古今诗。有《蛉石轩诗文集》、《千家诗注》、《运铜纪程》等。